DIGIพุ่งต่อ 9% รับCEO”โคว้ยูฮะ”ทุ่ม100ลบ. ฮุบหุ้น20% มีลุ้นเปลี่ยนธุรกิจอสังหาฯสู่ยานยนต์
DIGI พุ่งต่อ 9% รับ CEO "โคว้ยูฮะ" ทุ่ม 100 ลบ. ฮุบหุ้น 20% มีลุ้นเปลี่ยนธุรกิจอสังหาฯสู่ยานยนต์
19 เม.ย. 2561

จากกรณีที่ นายปรเมษฐ์ รังรองธานินทร์ ประธานเจ้าหน้าที่บริหาร และผู้ถือหุ้นใหญ่อันดับ 1 ของ บริษัท ดิจิตอลเทค แพลนเน็ต จำกัด (มหาชน) หรือ DIGI ได้ทำการจำหน่าย Big Lot จำนวน 316.08 ล้านหุ้น หรือ คิดเป็น 20% ของทุนจดทะเบียน เมื่อวันที่ 12 เม.ย.2561 ที่ผ่านมา
โดยบริษัทชี้แจงว่าเป็นการจำหน่ายให้กับ Strategic Partner เพื่อให้เข้ามาช่วยบริหารงานของบริษัท ทั้งนี้ บริษัทจะมีการเปลี่ยนแปลงกรรมการและกรรมการบริหารในบางตำแหน่งเพื่อประโยชน์ในการดำเนินธุรกิจของบริษัทในอนาคต
ล่าสุด สำนักคณะกรรมการกำกับหลักทรัพย์และตลาดหลักทรัพย์ (ก.ล.ต.) รายงานการได้มาหุ้น DIGI โดย นายจิรวุฒิ คุวานันท์ ซึ่งเป็นการได้มาเมื่อวันที่ 12 เม.ย.2561จำนวนหลักทรัพย์ที่ได้มา 316.08 ล้านหุ้น ที่ราคา 0.31 บาทต่อหุ้น คิดเป็น 20% จำนวนหลักทรัพย์ภายหลังการได้มาคิดเป็น  20% ของสิทธิออกเสียงทั้งหมดของกิจการ
สำหรับข้อมูลผู้ถือหุ้นใหญ่อันดับ 1-5 ของ DIGI ก่อนเปลี่ยนแปลงมีดังนี้
(ภาพรวมข้อมูลผู้ถือหุ้น ณ วันที่ 02/03/2561)
 
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า นายจิรวุฒิ คุวานันท์ ดำรงตำแหน่งประธานบริษัทโค้วยู่ฮะ กรุ๊ป และดำรงตำแหน่งรองประธานกรรมการบริหารกลุ่ม บริษัท โค้วยู่ฮะมอเตอร์ ผู้ดำเนินธุรกิจผู้แทนจำหน่ายรถยนต์ยี่ห้อ ISUZU ที่ได้รับการแต่งตั้งจาก บริษัท ตรีเพชรอีซูซุเซลส์ จำกัด อย่างเป็นทางการ
โดยการเข้ามาถือหุ้น 20% ด้วยการใช้จำนวนเงินประมาณ 98 ล้านบาท ในครั้งนี้เป็นที่น่าจับตาว่า นายจิรวุฒิ จะมีแผนบริหารธุรกิจอย่างไร จะมีการเปลี่ยนแปลงโครงสร้างธุรกิจ หรือควบรวมระหว่างบริษัทโค้วอยู่ฮะ กรุ๊ป และDIGI หรือไม่ และภายหลังจากการเข้ามาบริหารจะส่งผลให้ผลประกอบการของบริษัทปรับตัวอยู่ในทิศทางที่ดีขึ้นได้หรือไม่
นอกจากนี้ นายจิรวุฒิ คุวานันท์ ยังเป็นนักลงทุนรายใหญ่ที่ถือหุ้นในบริษัทจดทะเบียนหลายๆบริษัท อาทิ บริษัท ไรมอน แลนด์ จำกัด (มหาชน) หรือ RML โดยเป็นผู้ถือหุ้นใหญ่อันดับที่ 3 ใน ถือหุ้นอยู่ทั้งหมด 315,011,000 หุ้น หรือคิดเป็นสัดส่วน 8.81%
ด้านราคาหุ้น DIGI ปรับตัวขึ้นต่อเนื่อง ล่าสุด ณ เวลา 10.10 น. อยู่ที่ระดับ 0.58 บาท ปรับตัวขึ้น 0.05 บาท หรือ 9.43% ด้วยมูลค่าซื้อขาย 11.82 ล้านบาท